b'\n_START_ARTICLE_\nJuhan Parts\n_START_SECTION_\nPoliitiline tegevus\n_START_PARAGRAPH_\n1998. aastast riigikontrol\xc3\xb6rina t\xc3\xb6\xc3\xb6tades kritiseeris Parts valitsuse poliitikat, kogudes populaarsust. Rahandusminister Siim Kallas s\xc3\xbc\xc3\xbcdistas teda poliitikasse sekkumises._NEWLINE_Partsi ametiaeg riigikontrol\xc3\xb6rina oleks kestnud 2003. aasta augustini, kuid 8. augustil 2002 esitas ta president Arnold R\xc3\xbc\xc3\xbctlile lahkumisavalduse, p\xc3\xb5hjendades seda sooviga minna Res Publica liikmena poliitikasse. Partei esimesel korralisel kongressil 24. augustil valiti ta partei esimeheks. K\xc3\xb5ik teised kandidaadid taandasid end.\n_START_SECTION_\nJuhan Partsi valitsus\n_START_PARAGRAPH_\n2003. aasta Riigikogu valimistel kogus Res Publica Eesti Keskerakonna j\xc3\xa4rel teise h\xc3\xa4\xc3\xa4lte arvu ning alustas l\xc3\xa4bir\xc3\xa4\xc3\xa4kimisi koalitsiooni moodustamiseks Eesti Reformierakonna ja Eestimaa Rahvaliiduga. 27. m\xc3\xa4rtsil allkirjastasid kolme erakonna juhid koalitsioonilepingu. 1. aprillil 2003 keeldus Keskerakonna juht Edgar Savisaar president Arnold R\xc3\xbc\xc3\xbctli ettepanekust valitsust moodustada ning 2. aprillil tegi president selle ettepaneku Juhan Partsile. 7. aprillil sai Parts selleks Riigikogu mandaadi. 9. aprillil kiitis R\xc3\xbc\xc3\xbctel heaks kabineti nimekirja ning 10. aprillil andsid Juhan Parts ja teised valitsuse liikmed ametivande. Koalitsioonil oli Riigikogus 60 kohta. Ministrikohtadest sai Reformierakond 5, Res Publica 4 ja Rahvaliit 4._NEWLINE_Juhan Partsi peaministriajal \xc3\xbchines Eesti NATO ja Euroopa Liiduga (1. mail 2004)._NEWLINE_Elava diskussiooni \xc3\xbchiskonnas tekitas Saksa s\xc3\xb5jav\xc3\xa4es s\xc3\xb5dinud eestlastele p\xc3\xbcstitatud ausamba eemaldamine 2. septembril 2004. aastal Lihula kalmistult, mis toimus tema korraldusel. Asjaolu, et see toimus \xc3\xb6\xc3\xb6sel ning politsei kasutas m\xc3\xa4lestussammast kaitsma tulnud rahva vastu j\xc3\xb5udu, p\xc3\xb5hjustas paljudes eestlastes pahameelt ning m\xc3\xb5jus halvasti nii Partsi kui ka Res Publica populaarsusele.\n_START_SECTION_\nEsinemisi ja seisukohav\xc3\xb5tte\n_START_PARAGRAPH_\n2011. aasta Riigikogu valimiste eel p\xc3\xa4lvis kriitikat majandus- ja kommunikatsiooniministeeriumi rahastatud infovoldik, milles olid ka Partsi pilt ja nimi. Voldik oli osa Kredexi kampaaniast, mis tutvustas korterelamute rekonstrueerimistoetust. "Kahtlemata on korteriomanikele rekonstrueerimiseks m\xc3\xb5eldud toetuste tutvustamine vajalik, kuid antud juhul oli tegemist pigem minister Juhan Partsi nime ja pildiga valijatele saadetud valimisreklaamiga," iseloomustas seda arup\xc3\xa4rimises riigikontrol\xc3\xb6r Mihkel Oviirile Keskerakonna fraktsiooni esimees Kadri Simson. Kommunikatsiooniekspert Agu Uudelepp kritiseeris hea valimistava rikkumist voldikus: "Praegu v\xc3\xb5ib \xc3\xb6elda, et seda infot ei olnud vaja nii laiale ringile saata ning ministri nimi ja pilt ei lisanud sisulist v\xc3\xa4\xc3\xa4rtust." Veel karmimalt v\xc3\xa4ljendus politoloog Mari-Liis Jakobson: "Kui eetikapiirid rangelt paika panna, siis ministri, \xc3\xbcldse \xc3\xbchegi poliitiku pildi kasutamine rakenduspoliitikat tutvustavas voldikus on ikkagi taunimist v\xc3\xa4\xc3\xa4rt." Parts ise v\xc3\xa4itis, et hea meelega ei n\xc3\xa4inuks ta voldikus oma pilti, ent keegi pidi valimistest hoolimata siiski inimeste poole p\xc3\xb6\xc3\xb6rduma: "Informatsioon peab inimestele kohale j\xc3\xb5udma, see peab olema mingi persooni poolt kantud. Me ei saa sinna ju panna mingit m\xc3\xb6ldrit v\xc3\xb5i ametnikku."_NEWLINE_Andrus Ansipi kolmanda valitsuse majandusministrina seisab Parts vastu Eesti hasartm\xc3\xa4ngukorraldajate liidu ja sotsiaalministeeriumi soovile kaotada kasiinoreeglites seni reisilaevadele tehtud erandid. (Laevadel ei pea m\xc3\xa4nguautomaadid paiknema \xc3\xbches, eraldi sissep\xc3\xa4\xc3\xa4suga ruumis, nende arv pole piiratud ning firma ei pea kontrollima m\xc3\xa4ngijate vanust ega kuulumist kasiinokeelu nimekirja.) "Sellega seataks Eesti laevaoperaatorid p\xc3\xb5hjendamatult ebav\xc3\xb5rdsesse olukorda v\xc3\xb5rreldes n\xc3\xa4iteks Soome ja Rootsi laevaoperaatoritega," p\xc3\xb5hjendas Parts oma arvamust. Selle asemel toetas ta Tallinki ja sellega seotud firmade seisukohta, mille j\xc3\xa4rgi v\xc3\xb5iks j\xc3\xa4tta regulatsiooni muutmata, kui aga soovitakse reeglid maismaal ja merel \xc3\xbchtlustada, siis pigem laiendada seni merel lubatud erisusi ka maismaale. Partsi avaldus p\xc3\xa4lvis kriitikat hasartm\xc3\xa4ngus\xc3\xb5ltlaste n\xc3\xb5ustamiskeskuselt, rahandusminister J\xc3\xbcrgen Ligilt ja Eesti hasartm\xc3\xa4ngukorraldajate liidult, kuna nii v\xc3\xb5iks m\xc3\xa4nguautomaate paigutada ka poodidesse ja baaridesse. "Antud juhul on kaheldav, kas saadav tulu korvaks hasartm\xc3\xa4nguv\xc3\xb5imaluste lisandumisega tekkida v\xc3\xb5iva sotsiaalse kahju, isegi kui j\xc3\xa4rgitakse vastutustundliku m\xc3\xa4ngimise p\xc3\xb5him\xc3\xb5tteid, kehtestades t\xc3\xa4iendavaid piiranguid," kinnitas Ligi.\n_START_SECTION_\nHaridus\n_START_PARAGRAPH_\nJuhan Parts on l\xc3\xb5petanud Tallinna 1. Keskkooli 1984 ning Tartu \xc3\x9clikooli \xc3\xb5igusteaduskonna (spetsialiseerus era\xc3\xb5igusele) 1991.\n_START_SECTION_\nIsiklikku\n_START_PARAGRAPH_\nJuhan Parts valdab eesti, inglise ja vene keelt._NEWLINE_Ta on m\xc3\xa4nginud jalgpalli FC Toompea ridades. Ta m\xc3\xa4ngib tennist ning s\xc3\xb5idab jalgrattaga._NEWLINE_Oli abielus kohtunik Merle Partsiga. Sellest abielust on tal poeg Toomas-Hendrik ja t\xc3\xbctar Pille-Riin._NEWLINE_2003. aastast on Juhan Partsi elukaaslane vandeadvokaat Daisy Tauk. Neil on kaks last: 2010. aasta alguses s\xc3\xbcndinud poeg, vanaonu j\xc3\xa4rgi nime saanud Karl Juhan ja 8. augustil 2011 s\xc3\xbcndinud poeg Artur Jakob._NEWLINE_Juhan Partsi vana-vanaonud olid Vabaduss\xc3\xb5ja v\xc3\xa4ejuht Karl Parts, Riigikohtu esimees Kaarel Parts ja praost Jakob Aunver. Tema vend on f\xc3\xbc\xc3\xbcsik \xc3\x9clo Parts.'